शून्य वा ४० सिटको हिसाब त्यति संवेदनशील नलाग्न सक्छ तर अदालतको आदेशका कारण आवश्यक सिकाइबिना निस्किने ४० जना विशेषज्ञ डाक्टरले आफ्नो जीवनकालमा हेर्ने लाखौं बिरामीहरूको स्वास्थ्य जोखिममा परेको कुरा धेरै संवेदनशील छ । हिजो आवश्यक सचेतता नभएका कारण ठ्याक्कै त्यही प्रकृतिका चानचुन दर्जन फैसला भएर तिनका आडमा मेडिकल कलेजहरूले मेडिकल शिक्षालाई चर्को मूल्यमा डिग्री बेच्ने धन्दामा परिणत गर्दा पनि त्यसको विरोधमा चर्को आवाज उर्लेन । तर अब त्यो अवस्था रहेन । पछिल्ला दुई वर्षमा एकपछि अर्को त्यस्तो मुद्दामा माफियाहरू हार्दै गए र नियामक निकायहरू बौरिन पुगे । सुशीला कार्कीको बहिर्गमनसँगै अहिले तिनै माफियाहरू सल्बलाएका छन् र फेरि गेट बन्द गरेर बीसौं करोड रुपैयाँ नाजायज रूपमा कमाउने र बर्सेनि हजारौं विद्यार्थीलाई सिकाइबिनै डिग्री दिने अवस्था फर्काउन प्रयत्नरत छन् । तर यसै अवधिमा अर्को उपलब्धि पनि भएको छ : पहिलेभन्दा धेरै गुणा मानिसलाई मेडिकल माफियाको चर्तिकला र उनीहरूले आफ्नै ज्यानलाई खतरामा पार्ने कुरा बुझेका छन् र त्यो अवस्था रोक्न भूमिका खेल्न तत्पर छन् ।
